জামিন খারিজ হওয়ার আশঙ্কা আগে থেকেই ছিল মদনের। তাই সিবিআই জামিনের নির্দেশকে হাইকোর্টে চ্যালেঞ্জ করার পরেই সর্বোচ্চ আদালতে আইনি লড়াইয়ের প্রস্তুতি শুরু করে দিয়েছিলেন তিনি। যোগাযোগ করেছিলেন প্রাক্তন কেন্দ্রীয় মন্ত্রী তথা আইনজীবী কপিল সিব্বলের সঙ্গে। সিব্বলের সঙ্গে মদনের আইনজীবীরা দেখা করে আলোচনা সেরে রেখেছেন। মদনের এক আইনজীবী বলেন, ‘‘বৃহস্পতিবার রাতেই হাইকোর্টের নির্দেশ প্রাথমিকভাবে সিব্বলকে জানানো হয়েছে। নির্দেশের প্রতিলিপি হাতে পেলে দিল্লিতে গিয়ে সরাসরি আলোচনা করা হবে। কিন্তু বর্তমানে যে পরিস্থিতি তৈরি হয়েছে, তাতে আবেদনের রাস্তা কঠিন হয়ে গিয়েছে।’’